Hadin kan jami’an tsaro zai dakile rashin tsaro a Nijeriya – Dr. Usman Jahun – Dala FM Kano
Hadin kan jami’an tsaro zai dakile rashin tsaro a Nijeriya – Dr. Usman Jahun
Shugaban kungiyar sintiri ta Nijeriya Dr. Usman Muhammad Jahun ya ce, akwai bukatar dukkan jami’an tsaro a kasar nan a hada kai domin dakile rashin tsaro da ake fama da shi a kasar nan.
Dr. Usman Muhammad Jahun ya bayyana hakan ne yayin ziyarar kulla alakar aiki da kungiyar su ta kai shelkwatar jami’an farin kaya na Civil Defence.
Ya ce, “Su jami’an Civil Defence tun da karkashin gwamnatin tarayya su ke, su na samun kayan aiki yadda ya kamata, mu kuma muna da irin na mu kayan aikin da za’a taimaka, domin kawo karshen matsalar tsaro”.
Ya kuma ce, “Muna kira ga gwamnatin tarayya da jahohi da su ta tallafa mana domin a samun karin kayan aiki, mu na da yawan mutane, wanda ya kamata mu taimaka a samu tsaro a Nijeria. Aiki ne na tallafa wa ba na albashi ba, amma akwai jahohin da su ke biyan wasu daga cikin mu albashi, wasu kuma su na yin aikin ne a kyauta domin kishi”. Inji Dr. Jahun
Dr. Usman Muhammad Jahun ya kuma ce, idan har a ka hada kai za’a samu saukin matsalar tsaro a arewa maso yamma da kuma arewa maso gabas.
Jigawa: Ba za a yi shagalin bukukuwan Sallah ba a jihar
Mu guji yada hotunan yaran da a ka yiwa fyade – Hajiya Gambo